钦定古今图书集成/明伦汇编/氏族典/第191卷 > 萧裕
## 钦定古今图书集成/明伦汇编/氏族典/第191卷 > 萧裕

按《金史萧裕传》：“裕本名遥折，奚人。初以猛安居中京。
海陵为中京留守，与裕相结。海陵为左丞，除裕兵部
侍郎，改同知南京留守事，改北京。海陵弑熙宗篡立，
以裕为秘书监。海陵心忌太宗诸子，欲除之，与裕密
谋。裕倾险巧诈，因构致太傅宗本、秉德等反状，海陵
杀宗本，唐括辨遣使杀秉德、宗懿及太宗子孙七十
馀人、秦王宗翰子孙三十馀人。”海陵赏诛宗本功，以
裕为尚书左丞，加仪同三司，授猛安。再阅月，为平章
政事，监修国史。久之，裕为右丞相，兼中书令。裕在相
位，任职用事，势倾朝廷。裕与高药师善，尝以海陵密
语告药师，药师以其言奏海陵。或有言裕擅权者，海
陵以为忌裕者众，不之信，又以为人。见裕弟萧祚为
左副点检，妹夫耶律辟离剌为左卫将军，势位相凭
藉，遂生忌嫉，乃出祚为益都尹，辟离剌为宁昌军节
度使，以绝众疑。裕不知海陵意，遽见出其亲表，自是
深念，恐海陵疑己及祸，遂与前真定尹萧冯家奴、前
御史中丞萧《招折》、博州同知遥设裕女夫遏刺补谋
立亡辽豫王延禧之孙。裕使亲信萧屯纳往结西北
路招讨使萧怀忠，怀忠依违未决，谓屯纳曰：“此大事，
汝归，遣一重人来。”裕乃使招折往。怀忠问招折：与谋
者复有何人，招折曰：“五院节度使耶律朗亦是也。”怀
忠旧与朗有隙，而招折尝上《挞懒变事》，怀忠疑招折反复，因执招折，收朗系狱，遣使上变。海陵使宰相问
裕，裕即款伏，乃杀之。